มันนี่ทูเดย์
กรุงไทยลดค่าธรรมเนียมจ่ายเงินสมทบผู้ประกันตน
30 ต.ค. 2557

กรุงไทยลดค่าธรรมเนียมจ่ายเงินสมทบผู้ประกันตน 
นางปราณิน มุตตาหารัช เลขาธิการสำนักงานประกันสังคม กล่าวว่า สำนักงานประกันสังคม (สปส.) ได้ลงนามบันทึกข้อตกลงการให้บริการรับ ชำระเงินสมทบผู้ประกันตนตามมาตรา 39 โดยหักบัญชีเงินฝากออมทรัพย์ผ่านบัญชีธนาคารกรุงไทย และปรับลดค่าธรรมเนียมเหลือรายการละ 5 บาท มีผลตั้งแต่วันที่ 1 พ.ย. 2557 เป็นต้นไป ขณะที่ธนาคารอื่น 6 แห่งที่ให้บริการรับชำระเงินสมทบให้ สปส. คิดค่าธรรมเนียมจากผู้ประกันตนรายการละ 10 บาท 
ทั้งนี้ ณ สิ้นเดือน ก.ย. 2557 สปส.มีสถานประกอบการในระบบประกันสังคม จำนวน 420,344 แห่ง ผู้ประกันตนตามมาตรา 33 จำนวน 9,946,202 คน ผู้ประกันตนตามมาตรา 39 จำนวน 1,110,903 คน และผู้ประกันตนมาตรา 40 จำนวน 1,915,680 คน รวมทั้งสิ้น 12,972,785 คน 
เอสเอ็มอีแบงก์ยันหนี้เสียลด
นางสาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวว่า แม้ว่าภาพรวมหนี้เสียในระบบธนาคารพาณิชย์จะปรับเพิ่มขึ้นบ้าง แต่แนวโน้มเอ็นพีแอลของเอสเอ็มอีแบงก์กลับมีสัญญาณลดลงอย่างต่อเนื่อง เพราะเอ็นพีแอลมีเท่าเดิมไม่เพิ่มขึ้น และธนาคารได้มีการปรับโครงสร้างหนี้ของลูกค้าเก่าได้ค่อนข้างมาก ทำให้หนี้เสียในระยะต่อไปน่าจะลดลง โดยน่าจะเริ่มเห็นตัวเลขที่ลดลงได้ในช่วงเดือน พ.ย.หรือ ธ.ค.นี้ ประกอบกับภาวะเศรษฐกิจที่เริ่มจะฟื้นตัวได้ดี จะช่วยให้หนี้เสียลดลงได้ด้วยก่อนหน้านี้ ธนาคารแห่งประเทศไทย (ธปท.) รายงานสิ้นไตรมาส 3 ปีนี้ ระบบธนาคารพาณิชย์มียอดคงค้างเอ็นพีแอล 2.9 แสนล้านบาท คิดเป็น 2.52% ของสินเชื่อรวม โดยเอ็นพีแอลเพิ่มขึ้น 1.09 หมื่นล้านบาท หรือ 3.93% จากไตรมาสก่อนหน้าที่มี 2.78 แสนล้านบาท